CELEX: 
Language: el
Date: 2017-06-12 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου όσον αφορά την εξαίρεση ορισμένων κεντρικών τραπεζών τρίτων χωρών, κατά την εκτέλεση νομισματικής ή συναλλαγματικής πολιτικής ή πολιτικής για τη χρηματοπιστωτική σταθερότητα, από απαιτήσεις προσυναλλακτικής και μετασυναλλακτικής διαφάνειας

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               1.1.Γενικό πλαίσιο και στόχοι
            
            
               Ο κανονισμός (ΕΕ) αριθ. 600/2014
                  1
                (κοινώς αναφερόμενος ως «MiFIR») πρόκειται να τεθεί σε εφαρμογή στις 3 Ιανουαρίου 2018 και, μαζί με την οδηγία 2014/65/ΕΕ
                  2
                («MiFID II»), να αντικαταστήσει την οδηγία 2004/39/ΕΚ
                  3
                («MiFID I»). Ο MiFIR και η MiFID II παρέχουν ένα επικαιροποιημένο και εναρμονισμένο νομικό πλαίσιο που διέπει, μεταξύ άλλων, τις απαιτήσεις οι οποίες ισχύουν για τις επιχειρήσεις επενδύσεων, τους τόπους διαπραγμάτευσης, τους παρόχους υπηρεσιών αναφοράς δεδομένων και τις επιχειρήσεις τρίτων χωρών που παρέχουν επενδυτικές υπηρεσίες ή δραστηριότητες εντός της Ένωσης. 
            
            
               Ο MiFIR και η MiFID II αποσκοπούν στην ενίσχυση της αποτελεσματικότητας, της ανθεκτικότητας και της ακεραιότητας των χρηματοπιστωτικών αγορών, ιδίως μέσω:
            
            
               της επίτευξης μεγαλύτερης διαφάνειας, με την καθιέρωση ενός καθεστώτος διαφάνειας πριν και μετά τη διαπραγμάτευση για τους μη μετοχικούς τίτλους, και της ενίσχυσης και της διεύρυνσης του υφιστάμενου καθεστώτος διαφάνειας στη διαπραγμάτευση μετοχών·
            
            
               της προσέλκυσης περισσότερων συναλλαγών σε ρυθμιζόμενους τόπους, μέσω της δημιουργίας μιας νέας κατηγορίας πλατφορμών για τη διαπραγμάτευση παραγώγων και ομολόγων – των Μηχανισμών Οργανωμένης Διαπραγμάτευσης – και της υποχρέωσης διαπραγμάτευσης για μετοχές σε ρυθμιζόμενους τόπους διαπραγμάτευσης·
            
            
               της εκπλήρωσης των δεσμεύσεων για τα παράγωγα, που ανέλαβε η Ένωση στην G20, με την υποχρεωτική διαπραγμάτευση παραγώγων σε ρυθμιζόμενους τόπους διαπραγμάτευσης, την καθιέρωση ορίων θέσης και απαιτήσεων υποβολής αναφορών για τα παράγωγα επί εμπορευμάτων, και τη διεύρυνση του ορισμού της επιχείρησης επενδύσεων, ώστε να συμπεριλαμβάνει τις επιχειρήσεις που διαπραγματεύονται παράγωγα επί εμπορευμάτων ως χρηματοοικονομική δραστηριότητα·
            
            
               της διευκόλυνσης της πρόσβασης σε κεφάλαια για τις ΜΜΕ, μέσω της εισαγωγής του σήματος αγοράς ανάπτυξης ΜΜΕ·
            
            
               της ενίσχυσης της προστασίας των επενδυτών, μέσω της ενίσχυσης των κανόνων περί αντιπαροχών, της απαγόρευσης των αντιπαροχών για ανεξάρτητες συμβουλές, και νέων κανόνων σχετικά με την παρακολούθηση των προϊόντων·
            
            
               της συμπόρευσης με τις τεχνολογικές εξελίξεις μέσω της ρύθμισης των συναλλαγών υψηλής συχνότητας (HFT), με την επιβολή απαιτήσεων στους τόπους διαπραγμάτευσης και στις επιχειρήσεις που χρησιμοποιούν HFT·
            
            
               της θέσπισης διατάξεων για τη χωρίς διακρίσεις πρόσβαση στις συναλλακτικές και μετασυναλλακτικές υπηρεσίες στη διαπραγμάτευση χρηματοπιστωτικών μέσων, κυρίως για χρηματιστηριακά παράγωγα· 
            
            
               της ενίσχυσης και της εναρμόνισης των κυρώσεων, και της διασφάλισης αποτελεσματικής συνεργασίας μεταξύ των σχετικών αρμόδιων αρχών.
            
            
               Τέλος, ο πρωταρχικός στόχος της δέσμης κανονιστικών ρυθμίσεων της MiFID II/του MiFIR είναι να δημιουργήσει ισότιμους όρους ανταγωνισμού στις χρηματοπιστωτικές αγορές και να προσφέρει στις αγορές την ευκαιρία να λειτουργήσουν προς όφελος της οικονομίας, στηρίζοντας την απασχόληση και την ανάπτυξη.
            
            
               Ο παρών κατ’ εξουσιοδότηση κανονισμός της Επιτροπής αποσκοπεί στον καθορισμό του καταλόγου κεντρικών τραπεζών τρίτων χωρών, κατά την εκτέλεση νομισματικής ή συναλλαγματικής πολιτικής ή πολιτικής για τη χρηματοπιστωτική σταθερότητα, των οποίων οι αντισυμβαλλόμενοι εξαιρούνται από απαιτήσεις προσυναλλακτικής και μετασυναλλακτικής διαφάνειας για τα μη μετοχικά χρηματοπιστωτικά μέσα.
            
            
               1.2.Νομικό πλαίσιο και νομικά στοιχεία
            
            
               Προκειμένου να προσδιοριστούν οι απαιτήσεις που καθορίζονται στον κανονισμό MiFIR, η Επιτροπή εξουσιοδοτείται να εκδίδει κατ’ εξουσιοδότηση πράξεις, σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης («ΣΛΕΕ»), και να προσδιορίζει εκεί ορισμένα στοιχεία, στις περιπτώσεις όπου οι συννομοθέτες έχουν κρίνει αναγκαίο να χορηγήσουν εξουσιοδοτήσεις στην Ευρωπαϊκή Επιτροπή, σχετικά με την εξαίρεση κεντρικών τραπεζών τρίτων χωρών από τις απαιτήσεις προσυναλλακτικής και μετασυναλλακτικής διαφάνειας βάσει του MiFIR, όσον αφορά συναλλαγές κατά την άσκηση νομισματικής ή συναλλαγματικής πολιτικής ή πολιτικής διαχείρισης δημόσιου χρέους.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η Ευρωπαϊκή Επιτροπή στήριξε τις διαπιστώσεις και τα συμπεράσματά της στην εξωτερική μελέτη που διενεργήθηκε από το Κέντρο Μελετών Ευρωπαϊκής Πολιτικής (CEPS) και το Πανεπιστήμιο της Μπολόνια, με τίτλο «Exemptions for third-country central banks and other entities under the Market Abuse Regulation (MAR) and the market in Financial Instrument Regulation (MiFIR)» («Εξαιρέσεις κεντρικών τραπεζών τρίτων χωρών και άλλων οντοτήτων στο πλαίσιο του κανονισμού για την κατάχρηση της αγοράς (MAR) και του κανονισμού για τις αγορές χρηματοπιστωτικών μέσων (MiFIR)»). Η μελέτη βασίζεται σε έρευνα με βάση ερωτηματολόγιο που απευθύνθηκε στις κεντρικές τράπεζες από δικαιοδοσίες τρίτων χωρών. Περιέχει ανάλυση της νομικής αντιμετώπισης των κεντρικών τραπεζών τρίτων χωρών σε σχέση με την προσυναλλακτική και τη μετασυναλλακτική διαφάνεια, της διαφάνειας του λειτουργικού τους πλαισίου, και του βαθμού συναλλακτικής δραστηριότητας εντός της Ένωσης. Το σχέδιο κατ’ εξουσιοδότηση πράξης δημοσιεύθηκε για δημόσια διαβούλευση και υποβολή παρατηρήσεων, διάρκειας 4 εβδομάδων, η οποία ολοκληρώθηκε στις 4 Μαΐου 2017. Στο πλαίσιο της εν λόγω δημόσιας διαβούλευσης δεν υποβλήθηκαν παρατηρήσεις. 
            
         
         
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το άρθρο 1 παράγραφος 6 του κανονισμού (ΕΕ) αριθ. 600/2014 περιέχει μια εξαίρεση από τις απαιτήσεις προσυναλλακτικής και μετασυναλλακτικής διαφάνειας για συναλλαγές στις οποίες ο αντισυμβαλλόμενος είναι μέλος του Ευρωπαϊκού Συστήματος Κεντρικών Τραπεζών (ΕΣΚΤ) και όταν η εν λόγω συναλλαγή συνάπτεται σε εκτέλεση νομισματικής ή συναλλαγματικής πολιτικής ή πολιτικής για τη χρηματοπιστωτική σταθερότητα, την οποία το εν λόγω μέλος του ΕΣΚΤ είναι νόμιμα εξουσιοδοτημένο να ασκεί, και όταν το εν λόγω μέλος έχει ενημερώσει, εκ των προτέρων, τον εν λόγω αντισυμβαλλόμενο ότι η εν λόγω συναλλαγή εξαιρείται. 
            
            
               Σύμφωνα με το άρθρο 1 παράγραφος 9 του κανονισμού (ΕΕ) αριθ. 600/2014, ανατίθεται στην Επιτροπή η εξουσία να εκδίδει κατ’ εξουσιοδότηση πράξεις για επέκταση της εξαίρεσης αυτής σε ορισμένες κεντρικές τράπεζες τρίτων χωρών. 
            
            
               Ο παρών κατ’ εξουσιοδότηση κανονισμός υλοποιεί την εξουσιοδότηση που προβλέπεται στον κανονισμό (ΕΕ) αριθ. 600/2014, με τον προσδιορισμό των κεντρικών τραπεζών τρίτων χωρών που επωφελούνται από την εξαίρεση που παρέχεται στα μέλη του ΕΣΚΤ, σύμφωνα με το άρθρο 1 παράγραφος 6 του κανονισμού (ΕΕ) αριθ. 600/2014.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 12.6.2017
            
            
               για τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου όσον αφορά την εξαίρεση ορισμένων κεντρικών τραπεζών τρίτων χωρών, κατά την εκτέλεση νομισματικής ή συναλλαγματικής πολιτικής ή πολιτικής για τη χρηματοπιστωτική σταθερότητα, από απαιτήσεις προσυναλλακτικής και μετασυναλλακτικής διαφάνειας 
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012
                  4
               , και ιδίως το άρθρο 1 παράγραφος 9,
            
            
               Εκτιμώντας τα ακόλουθα:
            
            
               (1)Οι συναλλαγές στις οποίες είναι αντισυμβαλλόμενοι μέλη του Ευρωπαϊκού Συστήματος Κεντρικών Τραπεζών (ΕΣΚΤ) εξαιρούνται από τις απαιτήσεις διαφάνειας, σύμφωνα με το άρθρο 1 παράγραφος 6 του κανονισμού (ΕΕ) αριθ. 600/2014, εφόσον οι συναλλαγές αυτές πραγματοποιούνται κατά την άσκηση νομισματικής ή συναλλαγματικής πολιτικής ή πολιτικής για τη χρηματοπιστωτική σταθερότητα.
            
            
               (2)Η εν λόγω εξαίρεση από το πεδίο εφαρμογής του κανονισμού (ΕΕ) αριθ. 600/2014 δύναται, σύμφωνα με το άρθρο 1 παράγραφος 9 του κανονισμού (ΕΕ) αριθ. 600/2014, να επεκταθεί, εφόσον πληρούνται οι σχετικές απαιτήσεις, στις κεντρικές τράπεζες τρίτων χωρών, καθώς και στην Τράπεζα Διεθνών Διακανονισμών, η οποία για τους σκοπούς της παρούσας εξαίρεσης θεωρείται εξομοιούμενη με κεντρική τράπεζα τρίτης χώρας, σύμφωνα με το άρθρο 1 παράγραφος 9 του κανονισμού (ΕΕ) αριθ. 600/2014. Για τον σκοπό αυτόν, η Επιτροπή συνέταξε και υπέβαλε στο Ευρωπαϊκό Κοινοβούλιο και στο Συμβούλιο έκθεση όπου αξιολογείται η διεθνής αντιμετώπιση των κεντρικών τραπεζών σε τρίτες χώρες. Η έκθεση περιλαμβάνει ανάλυση της αντιμετώπισης των κεντρικών τραπεζών, συμπεριλαμβανομένων των μελών του ΕΣΚΤ, εντός του νομικού πλαισίου τρίτων χωρών, καθώς και του ενδεχόμενου αντικτύπου που μπορεί να έχουν στις συναλλαγές κεντρικών τραπεζών τρίτων χωρών οι κανονιστικές υποχρεώσεις γνωστοποίησης στην Ένωση. Η έκθεση, βάσει της ανάλυσης, κατέληγε στο συμπέρασμα ότι η εξαίρεση ορισμένων κεντρικών τραπεζών τρίτων χωρών από τις υποχρεώσεις διαφάνειας για τις συναλλαγές, που προβλέπονται στον κανονισμό (ΕΕ) αριθ. 600/2014, είναι αναγκαία και, κατά συνέπεια, κατέληγε στο συμπέρασμα ότι είναι σκόπιμο να επεκταθεί η εξαίρεση και στις κεντρικές τράπεζες των εν λόγω τρίτων χωρών.
            
            
               (3)Ο κατάλογος των εξαιρούμενων κεντρικών τραπεζών τρίτων χωρών που παρατίθεται στον παρόντα κανονισμό θα πρέπει να επανεξεταστεί, εφόσον κριθεί σκόπιμο, με σκοπό, μεταξύ άλλων, να επεκταθούν, ανάλογα με την περίπτωση, οι εξαιρέσεις και σε άλλες κεντρικές τράπεζες τρίτων χωρών που δεν έχουν ακόμη περιληφθεί στον κατάλογο ή να αφαιρεθούν τέτοιες δημόσιες οντότητες από τον κατάλογο.
            
            
               (4)Τα μέτρα που προβλέπονται στον παρόντα κανονισμό είναι σύμφωνα με τη γνώμη της ομάδας εμπειρογνωμόνων της Ευρωπαϊκής Επιτροπής Κινητών Αξιών,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Εξαιρούμενες κεντρικές τράπεζες τρίτων χωρών
            
            
               (Άρθρο 1 παράγραφος 9 του κανονισμού (ΕΕ) αριθ. 600/2014)
            
         
         
            
               Το άρθρο 1 παράγραφοι 6 και 7 του κανονισμού (ΕΕ) αριθ. 600/2014 εφαρμόζεται στην Τράπεζα Διεθνών Διακανονισμών και στις κεντρικές τράπεζες τρίτων χωρών που απαριθμούνται στο παράρτημα 1 του παρόντος κανονισμού. 
            
            
               Άρθρο 2
            
            
               Έναρξη ισχύος
               
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 12.6.2017
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
            
                     
                        
                           
                     
                  
               
         
         
            
                  
                     (1)
                  Κανονισμός (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (ΕΕ L 173 της 12.6.2014, σ. 84).
               
               
                  
                     (2)
                  Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014).
               
               
                  
                     (3)
                  Οδηγία 2004/39/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, για τις αγορές χρηματοπιστωτικών μέσων, για την τροποποίηση των οδηγιών 85/611/ΕΟΚ και 93/6/ΕΟΚ του Συμβουλίου και της οδηγίας 2000/12/ΕΚ του Ευρωπαϊκού Κοινοβουλίου και του Συμβουλίου και για την κατάργηση της οδηγίας 93/22/ΕΟΚ του Συμβουλίου (ΕΕ L 145 της 30.4.2004, σ. 1).
               
               
                  
                     (4)
                  ΕΕ L 173 της 12.6.2014, σ. 84.
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               1.Αυστραλία:
            
            
               –Κεντρική Τράπεζα της Αυστραλίας·
            
            
               2.Βραζιλία:
            
            
               –Κεντρική Τράπεζα της Βραζιλίας·
            
            
               3.Καναδάς:
            
            
               –Τράπεζα του Καναδά·
            
            
               4.Ειδική Διοικητική Περιοχή Χονγκ Κονγκ:
            
            
               –Νομισματική Αρχή του Χονγκ Κονγκ·
            
            
               5.Ινδία:
            
            
               –Κεντρική Τράπεζα της Ινδίας·
            
            
               6.Ιαπωνία:
            
            
               –Τράπεζα της Ιαπωνίας·
            
            
               7.Μεξικό:
            
            
               –Τράπεζα του Μεξικού·
            
            
               8.Δημοκρατία της Κορέας:
            
            
               –Τράπεζα της Κορέας·
            
            
               9.Σινγκαπούρη:
            
            
               –Νομισματική Αρχή της Σινγκαπούρης·
            
         
         
            
               10.Ελβετία:
            
            
               –Εθνική Τράπεζα της Ελβετίας·
            
            
               11.Τουρκία:
            
            
               –Κεντρική Τράπεζα της Δημοκρατίας της Τουρκίας·
            
            
               12.Ηνωμένες Πολιτείες της Αμερικής:
            
            
               –
                     Ομοσπονδιακή Τράπεζα των ΗΠΑ·
            
            
               13.Τράπεζα Διεθνών Διακανονισμών.